ਪ੍ਰਧਾਨ ਮੰਤਰੀ ਦਫਤਰ
ਭਾਰਤ-ਕਿਰਗਿਜ਼ਸਤਾਨ ਵਪਾਰਕ ਫੋਰਮ ਦੇ ਉਦਘਾਟਨ ਮੌਕੇ ਪ੍ਰਧਾਨ ਮੰਤਰੀ ਦੇ ਸੰਬੋਧਨ ਦਾ ਅਨੁਵਾਦ 
ਕਿਰਗਿਜ਼ ਗਣਰਾਜ ਦੇ ਰਾਸ਼ਟਰਪਤੀ ਮਹਾਮਹਿਮ ਸ਼੍ਰੀ ਜੀਨਬੇਕੋਵ,
ਮਾਣਯੋਗ ਸ਼੍ਰੀ ਅਦਿਲਬੇਕ ਉਲੂ ਸ਼ੁਮਕਰਬੇਕ, ਡਾਇਰੈਕਟਰ, ਨਿਵੇਸ਼ ਪ੍ਰਮੋਸ਼ਨ ਏਜੰਸੀ,
ਸ਼੍ਰੀ ਸੰਦੀਪ ਸੋਮਾਨੀ, ਪ੍ਰਧਾਨ ਫਿੱਕੀ,
ਭਾਰਤ ਅਤੇ ਕਿਰਗਿਜ਼ਸਤਾਨ ਤੋਂ ਵਪਾਰ, ਉਦਯੋਗ ਅਤੇ ਅਕਾਦਮਿਕ ਖੇਤਰ ਦੇ ਵਿਸ਼ੇਸ਼ ਭਾਗੀਦਾਰ
ਭਾਰਤੀ ਅਤੇ ਕਿਰਗਿਜ਼ ਵਪਾਰਕ ਭਾਈਚਾਰਿਆਂ ਵਿਚਕਾਰ ਇਸ ਵਪਾਰਕ ਮੰਚ ਦਾ ਆਯੋਜਨ ਕਰਨਾ ਬਹੁਤ ਖੁਸ਼ੀ ਦੀ ਗੱਲ ਹੈ। ਇਹ ਵੀ ਅਹਿਮ ਹੈ ਕਿ ਮੇਰੀ ਬਿਸ਼ਕੇਕ ਫੇਰੀ ਦਾ ਦੁਵੱਲਾ ਪੜਾਅ ਇਸ ਵਪਾਰਕ ਮੰਚ ਤੋਂ ਸ਼ੁਰੂ ਹੋ ਰਿਹਾ ਹੈ। ਇਹ ਸਾਡੀਆਂ ਸਾਂਝੀਆਂ ਤਰਜੀਹਾਂ ਦਾ ਸੂਚਕ ਹੈ। ਭਾਰਤ ਅਤੇ ਕਿਰਗਿਜ਼ਸਤਾਨ ਪੁਰਾਣੇ ਸਮੇਂ ਤੋਂ ਹੀ ਨੇੜਲੇ ਸੱਭਿਆਚਾਰਕ ਅਤੇ ਆਰਥਿਕ ਸਬੰਧ ਰਹੇ ਹਨ। ਇਸ ਇਤਿਹਾਸਕ ਭਾਈਵਾਲੀ ਨੂੰ ਆਧੁਨਿਕ ਸਮੇਂ ਅਨੁਸਾਰ ਵਧਾਉਣ ਦੀਆਂ ਅਥਾਹ ਸੰਭਾਵਨਾਵਾਂ ਹਨ। ਰਾਸ਼ਟਰਪਤੀ ਜੀਨਬੇਕੋਵ ਅਤੇ ਮੈਂ ਵੱਖ-ਵੱਖ ਖੇਤਰਾਂ ਵਿੱਚ ਭਾਰਤ-ਕਿਰਗਿਜ਼ ਸਬੰਧਾਂ ਦਾ ਵਿਸਤਾਰ ਕਰਨਾ ਚਾਹਾਂਗੇ। ਅਤੇ ਅਸੀਂ ਖਾਸ ਤੌਰ 'ਤੇ ਉਨ੍ਹਾਂ ਨੂੰ ਵਪਾਰ ਅਤੇ ਨਿਵੇਸ਼ ਦੇ ਖੇਤਰ ਵਿੱਚ ਮਜ਼ਬੂਤ ਕਰਨਾ ਚਾਹਾਂਗੇ। ਸ਼੍ਰੀਮਾਨ ਪ੍ਰਧਾਨ ਨੇ ਇਸ ਮੰਚ ਨੂੰ ਆਪਣਾ ਮਾਰਗ–ਦਰਸ਼ਨ ਦਿੱਤਾ ਅਤੇ ਇਸ ਵਿੱਚ ਨਿੱਜੀ ਤੌਰ 'ਤੇ ਸ਼ਮੂਲੀਅਤ ਕੀਤੀ। ਮੈਂ ਇਸ ਲਈ ਉਨ੍ਹਾਂ ਦਾ ਧੰਨਵਾਦ ਕਰਦਾ ਹਾਂ।
ਮਿੱਤਰੋ,
ਵਿਸ਼ਵ ਅਰਥਵਿਵਸਥਾ ਵਿੱਚ ਤੇਜ਼ੀ ਨਾਲ ਬਦਲਾਅ ਹੋ ਰਹੇ ਹਨ। ਅਜਿਹੇ ਸਮੇਂ ਦੌਰਾਨ, ਭਾਰਤ ਵਰਗੀ ਵੱਡੀ ਅਰਥਵਿਵਸਥਾ ਦਾ ਆਰਥਿਕ ਵਿਕਾਸ ਅਤੇ ਤਕਨੀਕੀ ਵਿਕਾਸ ਵਿਸ਼ਵ ਵਿੱਚ ਸਥਿਰਤਾ ਅਤੇ ਉਮੀਦ ਦੇ ਮੁੱਖ ਕਾਰਕ ਹਨ। ਭਾਰਤ ਇੱਕ ਬਹੁਤ ਵੱਡਾ ਬਜ਼ਾਰ ਹੈ। ਸਾਡੇ ਦੇਸ਼ ਦੀ ਨੌਜਵਾਨ ਪ੍ਰਤਿਭਾ ਅਤੇ ਉਤਸ਼ਾਹੀ ਖੋਜੀ 5 ਟ੍ਰਿਲੀਅਨ ਡਾਲਰ ਦੀ ਅਰਥਵਿਵਸਥਾ ਬਣਨ ਦੇ ਸਾਡੇ ਟੀਚੇ ਨੂੰ ਪ੍ਰਾਪਤ ਕਰਨ ਵਿੱਚ ਮਹੱਤਵਪੂਰਨ ਭੂਮਿਕਾ ਨਿਭਾਉਣਗੇ।
ਮਿੱਤਰੋ,
ਇਹ ਸਪੱਸ਼ਟ ਹੈ ਕਿ ਵਰਤਮਾਨ ਵਿੱਚ ਸਾਡਾ ਦੁਵੱਲੀ ਵਪਾਰ ਅਤੇ ਆਰਥਿਕ ਭਾਈਵਾਲੀ ਸਮਰੱਥਾ ਤੋਂ ਬਹੁਤ ਘੱਟ ਹੈ। ਇਸ ਲਈ ਬਿਜ਼ਨਸ-ਫੋਰਮ ਦਾ ਇਹ ਉਪਰਾਲਾ ਬਹੁਤ ਹੀ ਯੋਗ ਸਮੇਂ 'ਤੇ ਕੀਤਾ ਜਾ ਰਿਹਾ ਹੈ। ਮੇਰੀ ਰਾਇ ਵਿੱਚ, ਵਪਾਰ ਅਤੇ ਨਿਵੇਸ਼ ਨੂੰ ਉਤਸ਼ਾਹਿਤ ਕਰਨ ਲਈ ਤਿੰਨ ਉਤਪ੍ਰੇਰਕ ਹਨ - ਢੁਕਵਾਂ ਵਾਤਾਵਰਣ, ਕਨੈਕਟੀਵਿਟੀ ਅਤੇ ਬਿਜ਼ਨਸ-ਟੂ-ਬਿਜ਼ਨਸ ਵਟਾਂਦਰਾ – ਜਿਸ ਦਾ ਮਤਲਬ ਹੈ B2B ਐਕਸਚੇਂਜ। ਮੈਂ ਦੱਸਣਾ ਚਾਹਾਂਗਾ ਕਿ ਸਹੀ ਮਾਹੌਲ ਸਿਰਜਣ ਲਈ ਅਸੀਂ ਦੋਹਰੇ ਟੈਕਸ ਤੋਂ ਬਚਣ ਦੇ ਸਮਝੌਤੇ ਨੂੰ ਅੰਤਿਮ ਰੂਪ ਦਿੱਤਾ ਹੈ। ਨਾਲ ਹੀ, ਅਸੀਂ ਦੁਵੱਲੀ ਨਿਵੇਸ਼ ਸੰਧੀ 'ਤੇ ਸਰਗਰਮੀ ਨਾਲ ਗੱਲਬਾਤ ਕਰ ਰਹੇ ਹਾਂ। ਇਹ ਨਿਵੇਸ਼ ਲਈ ਮਜ਼ਬੂਤ ਆਧਾਰ ਪ੍ਰਦਾਨ ਕਰੇਗਾ। ਅਸੀਂ ਦੁਵੱਲੇ ਵਪਾਰ ਨੂੰ ਵਧਾਉਣ ਲਈ ਪੰਜ ਸਾਲਾਂ ਦੀ ਰੂਪ–ਰੇਖਾ ਤਿਆਰ ਕੀਤੀ ਹੈ। ਕਿਰਗਿਜ਼ ਗਣਰਾਜ ਯੂਰੇਸ਼ੀਅਨ ਆਰਥਿਕ ਯੂਨੀਅਨ ਦਾ ਮੈਂਬਰ ਹੈ। ਵਪਾਰ ਨੂੰ ਵਧਾਉਣ ਲਈ ਅਸੀਂ ਯੂਰੇਸ਼ੀਅਨ ਆਰਥਿਕ ਯੂਨੀਅਨ ਦੇ ਨਾਲ ਤਰਜੀਹੀ ਵਪਾਰ ਸਮਝੌਤੇ 'ਤੇ ਵੀ ਕੰਮ ਕਰ ਰਹੇ ਹਾਂ।
ਬਿਹਤਰ ਕਨੈਕਟੀਵਿਟੀ ਵਪਾਰ ਦੀ ਸਹੂਲਤ ਲਈ ਅਹਿਮ ਭੂਮਿਕਾ ਨਿਭਾਉਂਦੀ ਹੈ। ਚਾਬਹਾਰ ਬੰਦਰਗਾਹ ਭਾਰਤ ਅਤੇ ਅਫਗਾਨਿਸਤਾਨ ਵਿਚਕਾਰ ਸੰਪਰਕ ਦੇ ਨਵੇਂ ਰੂਪ ਵਜੋਂ ਉੱਭਰੀ ਹੈ। ਸਾਨੂੰ ਭਾਰਤ ਅਤੇ ਮੱਧ ਏਸ਼ੀਆ ਵਿਚਕਾਰ ਬਿਹਤਰ ਸੰਪਰਕ ਬਣਾਉਣ ਲਈ ਵਧੇਰੇ ਧਿਆਨ ਦੇਣ ਦੀ ਲੋੜ ਹੈ। ਅਸੀਂ B2B ਐਕਸਚੇਂਜ ਨੂੰ ਵਧਾਉਣ ਲਈ ਕਈ ਪਹਿਲਕਦਮੀਆਂ ਵੀ ਕੀਤੀਆਂ ਹਨ। ਇਸ ਸਾਲ, "ਨਮਸਕਾਰ ਯੂਰੇਸ਼ੀਆ" ਵਪਾਰਕ ਪ੍ਰਦਰਸ਼ਨ ਬਿਸ਼ਕੇਕ ਵਿੱਚ ਆਯੋਜਿਤ ਕੀਤਾ ਜਾਵੇਗਾ। ਭਾਰਤ ਅਤੇ ਕਿਰਗਿਜ਼ ਗਣਰਾਜ ਦੇ ਵੱਖ-ਵੱਖ ਉਤਪਾਦ ਕਾਰੋਬਾਰ ਵਿੱਚ ਇੱਕ ਦੂਜੇ ਦੇ ਪੂਰਕ ਹਨ। ਸਾਨੂੰ ਇਨ੍ਹਾਂ ਸਾਰੇ ਮੌਕਿਆਂ ਦਾ ਫਾਇਦਾ ਉਠਾਉਣਾ ਚਾਹੀਦਾ ਹੈ। ਕਿਰਗਿਜ਼ ਜੈਵਿਕ ਉਤਪਾਦਾਂ ਦੀ ਮਾਰਕੀਟ ਵਿੱਚ ਚੰਗੀ ਸਾਖ ਹੈ। ਪਹਾੜਾਂ ਤੋਂ ਸ਼ਹਿਦ, ਇੱਥੋਂ ਦੇ ਅਖਰੋਟ ਅਤੇ ਡੇਅਰੀ ਉਤਪਾਦ ਆਪਣੀ ਵਾਤਾਵਰਣ ਸ਼ੁੱਧਤਾ ਅਤੇ ਕੁਦਰਤੀ-ਪ੍ਰੋਸੈੱਸਿੰਗ ਲਈ ਮਸ਼ਹੂਰ ਹਨ। ਇਸੇ ਤਰ੍ਹਾਂ ਭਾਰਤ ਦੇ ਵਪਾਰੀਆਂ ਅਤੇ ਨਿਵੇਸ਼ਕਾਂ ਲਈ ਕਿਰਗਿਜ਼ ਗਣਰਾਜ ਵਿੱਚ ਦਵਾਈਆਂ, ਟੈਕਸਟਾਈਲ, ਰੇਲਵੇ, ਪਣ-ਬਿਜਲੀ, ਖਣਨ ਅਤੇ ਖਣਿਜ ਅਤੇ ਸੈਰ-ਸਪਾਟਾ ਦੇ ਖੇਤਰਾਂ ਵਿੱਚ ਚੰਗੇ ਮੌਕੇ ਹਨ।
ਮਿੱਤਰੋ,
ਮੈਂ ਚਾਹੁੰਦਾ ਹਾਂ ਕਿ ਤੁਹਾਡੀਆਂ ਸਾਰੀਆਂ ਚਰਚਾਵਾਂ ਫਲਦਾਇਕ ਹੋਣ। ਮੈਂ ਕਿਰਗਿਜ਼ ਵਪਾਰਕ ਨੇਤਾਵਾਂ ਨੂੰ ਭਾਰਤੀ ਉੱਦਮੀਆਂ ਨਾਲ ਕੰਮ ਕਰਨ ਲਈ ਉਤਸ਼ਾਹਿਤ ਕਰਦਾ ਹਾਂ।
ਭਾਰਤ ਵਿੱਚ ਤੁਹਾਡਾ ਸਾਰਿਆਂ ਦਾ ਬਰਾਬਰ ਸਵਾਗਤ ਹੈ। ਅਤੇ ਭਾਰਤ ਦੇ ਲੋਕ ਜਿਵੇਂ ਹੀ ਇੱਥੇ ਹਵਾਈ ਅੱਡੇ 'ਤੇ ਉਤਰਦੇ ਹਨ, ਮਾਨਸ ਨੂੰ ਸੁਣ ਕੇ ਇਹ ਮਹਿਸੂਸ ਹੁੰਦਾ ਹੈ ਕਿ ਲੋਕ ਕਾਫੀ ਨਿੱਘੇ ਹਨ। ਜਦੋਂ ਅਸੀਂ ਇਹ ਸੁਣਦੇ ਹਾਂ ਤਾਂ ਲੱਗਦਾ ਹੈ ਕਿ ਅਸੀਂ ਦੁਨੀਆਂ ਦੀਆਂ ਪੁਰਾਣੀਆਂ ਚੀਜ਼ਾਂ ਨਾਲ ਜੁੜੇ ਹੋਏ ਹਾਂ, ਇਹੋ ਜਿਹੀ ਨੇੜਤਾ ਹੈ। ਜੇ ਤੁਸੀਂ ਭਾਸ਼ਾ ਵੱਲ ਥੋੜਾ ਜਿਹਾ ਧਿਆਨ ਦਿਓ, ਤਾਂ ਤੁਸੀਂ ਦੇਖੋਗੇ ਕਿ ਬਹੁਤ ਸਾਰੇ ਸ਼ਬਦ ਇੱਕ ਸਮਾਨ ਹਨ ਅਤੇ ਜਦੋਂ ਤੁਸੀਂ ਅਜਿਹੀ ਸਮਾਨਤਾ ਪ੍ਰਾਪਤ ਕਰਦੇ ਹੋ, ਤਾਂ ਨਿੱਘ ਹੋਣਾ ਸੁਭਾਵਿਕ ਹੈ। ਦੋਵੇਂ ਧਿਰਾਂ ਨੂੰ ਇਸ ਦਾ ਲਾਭ ਉਠਾਉਣਾ ਚਾਹੀਦਾ ਹੈ ਅਤੇ ਦੋਵਾਂ ਦੇਸ਼ਾਂ ਦੇ ਵਿਕਾਸ ਵਿੱਚ ਵਪਾਰਕ ਜਗਤ ਦਾ ਯੋਗਦਾਨ ਵੀ ਵਧ ਸਕਦਾ ਹੈ। ਇਸ ਇੱਕ ਉਮੀਦ ਦੇ ਨਾਲ, ਤੁਹਾਨੂੰ ਸਾਰਿਆਂ ਨੂੰ ਬਹੁਤ-ਬਹੁਤ ਵਧਾਈਆਂ।
ਆਪ ਸਭ ਦਾ ਬਹੁਤ-ਬਹੁਤ ਧੰਨਵਾਦ।